Nóg beurtkrag lê hierdie week voor(Foto: Yaoqi LAI) Eskom het aangekondig dat daar Sondag om 23:00 tot Maandag om 05:00 na fase 1 van beurtkrag afgeskaal gaan word. Fase 2-beurtkrag word dan weer hervat. Eskom sê daar was ŉ vertraging met die inwerkingstelling van sommige opwekkingseenhede, asook ŉ behoefte om die noodopwekkingsreserwes te bestuur en gevare in die netwerk te identifiseer. “Fase 2-beurtkrag sal môre om 05:00 in werking gestel word. Die stelsel is steeds onder druk en kwesbaar en Eskom sal môremiddag terugvoer oor die situasie gee.” Hy sê die inwerkingstelling van twee opwekkingseenhede by Kusile is vertraag weens probleme om dit weer aan die gang te kry. Dit sal na verwagting Maandag in diens gestel word. Eskom sê hy het die afgelope 24 uur egter opwekkingseenhede by Kriel, Grootvlei en Duvha suksesvol in werking gestel. “Ondanks Eskom se streng maatreëls om die uitwerking van die tweede vlaag van die Covid-19-pandemie te bestuur, is daar wel ŉ uitwerking op ons bedrywighede asook dié van ons verskaffers.” Die kragvoorsiener sê by die Medupi-kragsentrale was daar 48 positiewe gevalle uit 75 kontrakteurs, wat beteken werk kan nie soos beplan gedoen word nie. Altesaam 6 384 MW is weens beplande instandhoudingswerk nie beskikbaar nie, terwyl nog 13 181 MW weens ander probleme nie beskikbaar is nie.